Llíria actualitza la seua imatge en les parades d'autobús
04 de març de 2020

Segons el regidor de Mobilitat Sostenible de Llíria, Paco García, “la ciutat vol millorar la seua imatge i promocionar el seu teixit comercial, turístic i cultural”. Per això, l'Ajuntament ha dissenyat una campanya atemporal de marcs publicitaris a través de les marquesines de l'autobús que hi ha tant al nucli urbà com a les urbanitzacions.

García ha explicat que “s'han utilitzat dos elements importants per a la dinamització econòmica, com és el comerç local i el recent nomenament de Llíria com a Ciutat Creativa de la Música per la UNESCO. Amb estos dissenys, es vol millorar l'imatge de les parades del bus i a més, fomentar el comerç de proximitat tan variat i de qualitat que tenim a la localitat, així com donar a conéixer a tota la ciutadania i persones que ens visiten la recent inclusió del municipi dins de la xarxa internacional de Ciutats Creatives”.

Esta millora en la imatge d'este element del mobiliari urbà s'anirà completant amb altres campanyes temporals com per exemple la del Preolímpic d'Handbol femení que se celebra al març a la localitat, o la de nous servicis que puga prestar el Consistori en el terme municipal, que s'aniran publicitant en estos espais del transport públic.